CELEX: C2005/143/77
Language: el
Date: 2005-06-11 00:00:00
Title: Υπόθεση Τ-148/05: Προσφυγή των Comunidad Autónoma de Madrid και Madrid, Infraestructuras del Transporte (MINTRA) κατά της Επιτροπής των Ευρωπαϊκών Κοινοτήτων που ασκήθηκε στις 11 Απριλίου 2005

11.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/41
            
         Προσφυγή των Comunidad Autónoma de Madrid και Madrid, Infraestructuras del Transporte (MINTRA) κατά της Επιτροπής των Ευρωπαϊκών Κοινοτήτων που ασκήθηκε στις 11 Απριλίου 2005
   (Υπόθεση Τ-148/05)
   (2005/C 143/77)
   Γλώσσα διαδικασίας: η ισπανική
   Η Comunidad Autónoma de Madrid και η Madrid, Infraestructuras del Transporte (MINTRA), με έδρα τη Μαδρίτη, εκπροσωπούμενη από την Cani Fernández Vicién και τους David Ortega Peciña και Júlio Sabater Marotias, δικηγόρους, άσκησαν στις 11 Απριλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η παρούσα προσφυγή βάλλει κατά της αποφάσεως της καθής να κατατάξει την MINTRA στον «Δημόσιο τομέα» σύμφωνα με το «ΕΥΡΩΠΑΪΚΟ ΣΥΣΤΗΜΑ ΛΟΓΑΡΙΑΣΜΩΝ ΕΣΟΛ 1995» (ΕΣΟΛ 95) που θεσπίστηκε με το παράρτημα Α του κανονισμού ΕΚ 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (1). Το ΕΣΟΛ περιλαμβάνει μια σειρά ορισμών, ονοματολογιών και κανόνων λογιστικής μεθοδολογίας που τα κράτη μέλη εφαρμόζουν κατά την κατάρτιση των λογαριασμών και των εθνικών οικονομικών στατιστικών τους. Το λογιστικό αυτό σύστημα χρησιμοποιείται επίσης για την εφαρμογή της διαδικασίας σχετικά με τα υπερβολικά δημοσιονομικά ελλείμματα.
   Η MINTRA είναι οργανισμός δημοσίου δικαίου της Comunidad Autónoma de Madrid υπαγόμενος στην Υπηρεσία Μεταφορών και Υποδομών (Consejería de Transportes e Infraestructuras). Διαθέτει αυτοτελή νομική προσωπικότητα και οικονομική αυτοτέλεια, καθώς και πλήρη δικαιοπρακτική ικανότητα. Διαθέτει επίσης αυτοτελή έναντι της Comunidad de Madrid δανειοληπτική ικανότητα.
   Προς στήριξη των αιτημάτων τους, οι προσφεύγουσες επικαλούνται:
   
               —
            
            
               παράβαση διαφόρων ρυθμιστικών κανόνων του ΕΣΟΛ 95, όσον αφορά την ομαδοποίηση των θεσμικών μονάδων σε «χρηματοδοτικές» και «μη χρηματοδοτικές»·
            
         
               —
            
            
               παραβίαση της αρχής της προστασίας της δικαιολογημένης εμπιστοσύνης, καθόσον η προσβαλλόμενη απόφαση ενέχει ριζική μεταβολή της θέσεως του Eurostat σχετικά με την κατάταξη που είχε δεχθεί το όργανο αυτό όσον αφορά την ΜΙΝΤRA με επιστολή της 14ης Φεβρουαρίου 2003· η ανακατάταξη αυτή έγινε μετά από ανάλογη απόφαση του Eurostat σε μια πολύ όμοια περίπτωση, την περίπτωση του αυστριακού δημόσιου φορέα Bundesimmobiliengesellschaft. Συναφώς, επισημαίνεται ότι η περί ης ο λόγος απόφαση έχει σοβαρότατες οικονομικές συνέπειες για την πρώτη προσφεύγουσα και για την MINTRA, καθόσον τα χρέη αυτού του δημόσιου φορέα θα ενσωματωθούν στους λογαριασμούς της Comunidad de Madrid. Εξάλλου, η MINTRA θα μπορούσε να υποχρεωθεί να λύσει ήδη υπογραφείσες συμβάσεις σχετικές με το σχέδιο επεκτάσεως του μητροπολιτικού σιδηροδρομικού δικτύου, την οποία η Comunidad de Madrid αποφάσισε στηριζόμενη στην κατάταξη του Φεβρουαρίου 2003·
            
         
               —
            
            
               παράβαση της υποχρεώσεως αιτιολογήσεως, καθόσον, μεταξύ άλλων, η προσβαλλόμενη απόφαση δεν περιέχει καμία αναφορά στη νομική βάση και τα συγκεκριμένα πραγματικά στοιχεία επί των οποίων στηρίζεται.
            
         
      (1)  ΕΕ L 310 της 30.11.1996, σ. 1